UDHËZIM
Nr. 7938, datë 17.7.2014

PËR PËRCAKTIMIN E TARIFAVE DHE VLERAVE PËRKATËSE PËR SHËRBIMET QË KRYEN MINISTRIA E MJEDISIT PËR PROCESIN E VNM-SË

Në mbështetje të pikës 4 të nenit 102 të Kushtetutës dhe pikës 2 të nenit 27 të ligjit nr. 10440, datë 7.7.2011 “Për vlerësimin e ndikimit në mjedis”, 

UDHËZOJMË:

1. Miratimin e vlerave përkatëse të tarifave për:
a) vlerësimin e ndikimit në mjedis paraprak;
b) vlerësimin e ndikimit në mjedis të thelluar.
2. Tarifa përkatëse e shërbimit për shqyrtimin e kërkesës:
a) për procesin e vlerësimit të ndikimit në mjedis paraprak është 30 000 (tridhjetë mijë) lekë; 
b) për procesin e vlerësimit të ndikimit në mjedis të thelluar është 50 000 (pesëdhjetë mijë) lekë.
3. Zhvilluesi që ka kryer procedurën e vlerësimit të ndikimit në mjedis paraprak dhe që ka kryer pagesën sipas pikës 2.a të këtij udhëzimi dhe bazuar në vendimin e Agjencisë Kombëtare të Mjedisit i kërkohet të vijojë me procedurën e thelluar të vlerësimit të ndikimit në mjedis, duhet të paguajë shumën  prej  20 000 (njëzet mijë) lekësh përpara aplikimit për procedurën e thelluar të vlerësimit të ndikimit në mjedis.
4. Tarifa derdhet nga zhvilluesi në llogarinë bankare të Ministrisë së Mjedisit dhe është e pakthyeshme. Të ardhurat e mbledhura nga tarifat e përcaktuara në këtë udhëzim derdhen në Buxhetin e Shtetit.
5. Për zbatimin e këtij udhëzimi ngarkohen Ministria e Mjedisit dhe Agjencia Kombëtare e Mjedisit.
Ky udhëzim hyn në fuqi pas botimit në Fletoren Zyrtare.

